Քերոլ Գրեյդեր

Քերոլ Գրեյդեր (, ), ամերիկացի գիտնական, մոլեկուլային կենսաբան։ 2009 թվականին Էլիզաբեթ Բլեքբերնի և Ջեկ Շոստակի հետ արժանացել է բժշկության և ֆիզիոլոգիայի Նոբելյան մրցանակի 1971 թվականին Ալեքսեյ Օլովնիկովի առաջ քաշած տեսության հիման վրա «թելոմերներով և թելոմերազի ֆերմենտով քրոմոսոմները պահպանող մեխանիզմները բացահայտելու համար»։ 

ԱՄՆ գիտությունների ազգային ակադեմիայի (2003), ԱՄՆ Բժշկության ազգային ակադեմիայի (2010) և Ամերիկյան փիլիսոփայական միության (2016) անդամ է, փիլիսոփայության դոկտոր (1987), Ջոնս Հոփքինսի համալսարանի պատվավոր պրոֆեսոր (2014-ից)։

Կենսագրություն 
Քերոլ Գրեյդերն ավարտել է Սանտա Բարբարայի Կալիֆոռնիայի համալսարանը (բակալավր, 1983)։ 1987 թվականին ստացել է փիլիսոփայության դոկտորի աստիճան Բերքլիի Կալիֆոռնիական համալսարանում։ 

1988 թվականին ընդունվել է Քոլդ Սփրինգ Հարբորի լաբորատորիա՝ որպես անկախ ուսանող, 1990 թվականից՝ նրա օգնական հետազոտող, 1994 թվականից՝ հետազոտող։ 1997 թվականին տեղափոխել է իր լաբորատորիան Ջոն Հոփկինսի համալսարանի բժշկական դպրոց։ 2003 թվականից նա այդ համալսարանի անվանի պրոֆեսոր է (Դանիել Նաթանս պրոֆեսոր) և մոլեկուլային կենսաբանության և գենետիկայի ամբիոնի տնօրեն, իսկ 2014 թվականից՝ անվանի վաստակավոր պրոֆեսոր (Blooomberg Distinguished):

Մրցանակներ 
 Գեյրդների միջազգային մրցանակ (1998)
 Ռոզենստիլի մրցանակ (1999)
 Փասանո մրցանակ (1999)
 Ռիչարդ Լաունսբերի մրցանակ (2003)
 Ալբերտ Լասկերի մրցանակ հիմնական բժշկական հետազոտությունների համար (2006)
 Ուայլի մրցանակ (2006)
 Լուիզա Գրոս Հորվիցի մրցանակ (2007)
 Դիքսոնի մրցանակ (2007)
 Պաուլ Էրլիխի և Լյուդվիգ Դարմշտեդերի մրցանակ (2009)
 Բժշկության և ֆիզիոլոգիայի Նոբելյան մրցանակ (2009)

Ծանոթագրություններ

Արտաքին հղումներ 
 Տեղեկություն Նոբելյան կոմիտեի կայքից 
 

Ամերիկյան փիլիսոփայական ընկերության անդամներ